hu hu hu hu hu hu hu hu hu hu hu hu hu hu hu hu hu hu hu hu hu hu en hu hu en hu tr hu hu hu hu hu hu hu hu hu hu hu hu hu hu hu hu hu en hu en en en fr en en en hu hu hu hu hu hu en hu hu hu hu en en hu hu hu hu hu hu hu hu hu hu hu hu hu hu hu hu hu hu hu
A hasábburgonya, sült krumpli vagy szalmakrumpli bő, forró olajban sütött, hasábokra vágott burgonya, mely köretként vagy önálló ételként, nassolnivalóként is fogyasztható. Számos étterem, gyorsétterem, étkezde étlapján szerepel. Különféle kultúrákban más-más szósszal vagy feltéttel kínálhatják, például ketchuppal, majonézzel. Készíthető édesburgonyából is. Olaj nélkül, vagy kevés olajjal süthető sütőben is.[1] Származását tekintve mind a franciák, mind a belgák úgy gondolják, hogy az ő gasztronómiájukból eredeztethető.[2]
A Wikimédia Commons tartalmaz hasábburgonya témájú médiaállományokat.
A sült krumplihoz a keményebb, sütni való fajtákat ajánlják, ezek Magyarországon az A és C besorolású burgonyafajták, melyek nem esnek szét sütéskor.[3] Ilyenek például az Agria, Kuroda, Rioja, Vénusz Gold vagy a White Lady.[4] A földből frissen kiásott burgonya nedvességtartalma még igen magas, ezért nem alkalmas sült krumpli készítéséhez, szottyadt lesz az állaga, ezért olyan krumplit érdemes választani, amit már tárolnak egy ideje.[5]
A burgonyát hasábokra vágják, szalmakrumpli készítésekor vékonyabbakra, majd forró olajban vagy zsírban kisütik. Egyes szakácsok kétszer sütik a burgonyát, az első sütés után hagyják kihűlni, majd újra kisütik.[3][6] Általában növényi olajat használnak a sütéshez, de régebben úgy vélték, a marhafaggyú alkalmasabb a sütéshez.[7] 1990-ig a McDonald’s például 93% marhafaggyú és 7% gyapotmagolaj keverékét használta, majd marhahús ízesítésű növényi olajra váltott.[8][9]
A hasábburgonya elősütött, fagyasztott állapotban is kapható, és sok étterem – közöttük neves éttermek is – fagyasztva vásárolják a hasábburgonyát a kiszámíthatóbb minőség és egyenletesebb állag miatt.[10]
brit fish and chips (sült hal hasábburgonyával)
az amerikai gyorséttermekben a hamburger állandó kísérője a hasábburgonya
poutine, kanadai hasábburgonya sajttal és barnaszósszal
francia rácsos burgonya (Pommes gaufrettes)
francia steak-frites (fatányéros hasábburgonyával)
A bő olajban sütött hasábburgonya legfőbb összetevői a burgonyából származó szénhidrátok (keményítő formájában) és fehérje, valamint a sütés során magába szívott zsiradék. A hasábburgonyát gyakran sózzák utólag. Az Egyesült Államokban a McDonald’s nagyméretű hasábbburgonya-adagja 154 grammos, ez 510 kalóriát jelent, 66 g szénhidráttal, 24 g zsírral és 7 gram fehérjével, valamint 350 mg nátriummal (a sóból).[11]
A sült krumplit egészségtelennek tartják, a sütéssel, sózással és a burgonya héjának eltávolításával megfosztják az ételt a hasznos tápanyagtartalmától, ráadásul a mellé felszolgált zsíros, cukrozott mártogatós szószok is csak rontanak a helyzeten.[12] Az olajban sütés miatt az étel sok transz-zsírsavat is tartalmaz, ami növeli a rossz koleszterin mennyiségét.[13][14] Egy 2006-os tanulmány szerint a gyorséttermekben használt olaj milyensége miatt egyes országokban, vagy akár egy országon belül más-más városban is változó lehet a transz-zsírsavak mennyisége a sült krumpliban, ugyanannál az étteremláncnál is. A tanulmány azt találta, hogy Európában kevesebb transz-zsírtartalmú olajat használnak, mint Amerikában.[14]
↑ Chunky oven chips. BBC Good Food. BBC. (Hozzáférés: 2016. március 7.)
↑ French Food: On the Table On the Page and in French Culture. Abingdon: Routledge, 158. o. (2001). ISBN 978-0415936286
↑ a b Egy csepp ecet a sült krumpli titka?. borsodonline.hu. (Hozzáférés: 2020. október 4.)
↑ Csoportosítás. Országos Burgonya Szövetség és Terméktanács. (Hozzáférés: 2020. október 4.)
↑ Russet Burbank. idahopotato.com. (Hozzáférés: 2018. január 9.)
↑ Hasábburgonya. Nosalty. (Hozzáférés: 2020. október 4.)
↑ Saint-Ange, Evelyn and Aratow, Paul (translator). La Bonne Cuisine de Madame E. Saint-Ange: The Essential Companion for Authentic French Cooking. Larousse, translation Ten Speed Press, 553. o. [1927] (2005). ISBN 978-1-58008-605-9
↑ Schlosser, Eric (2001). Fast Food Nation: The Dark Side of All-American Meal. Houghton Mifflin. ISBN 0-395-97789-4
↑ Grace, Francie. „McDonald's Settles Beef Over Fries”, CBS News, 2002. június 5.. [2013. május 13-i dátummal az eredetiből archiválva] (Hozzáférés ideje: 2011. május 4.)
↑ Imádni és gyűlölni is lehet a hasábburgonyát a hűtőpultból. Origo. (Hozzáférés: 2020. október 4.)
↑ McDonald's Nutrition Facts for Popular Menu Items. nutrition.mcdonalds.com. [2011. október 21-i dátummal az eredetiből archiválva].
↑ Fried Potatoes and Acrylamide: Are French Fries Bad For You?. Time.com, 2022. június 11. (Hozzáférés: 2020. október 4.)
↑ A sültkrumpli nem ismert hatása. Házipatika. (Hozzáférés: 2020. október 4.)
↑ a b How Much Trans Fat in Those Fries?. webmd.com. (Hozzáférés: 2020. október 4.)
Gasztronómia portál • összefoglaló, színes tartalomajánló lap
A lap eredeti címe: „https://hu.wikipedia.org/w/index.php?title=Hasábburgonya&oldid=25027178”
Utoljára szerkesztve 2022. június 18., 09:23-kor
A lap utolsó módosítása: 2022. június 18., 09:23
A lap szövege CC BY-SA 3.0 alatt érhető el, ha nincs külön jelölve.